เงินบาทปิดทรงตัวขณะตลาดลุ้นผลประชุมผู้นำยูโรโซน-EU
ค่าเงินบาทปิดตลาดเย็นนี้ (10 ก.ค.) ที่ระดับ 33.93/95 บาท/ดอลลาร์ ใกล้เคียงจากช่วงเช้าซึ่งเปิดตลาดที่ระดับ 33.92 บาท/ดอลลาร์
10 ก.ค. 2558

นักบริหารเงินเปิดเผยถึงค่าเงินบาทปิดตลาดเย็นนี้ (10 ก.ค.) ที่ระดับ 33.93/95 บาท/ดอลลาร์ ใกล้เคียงจากช่วงเช้าซึ่งเปิดตลาดที่ระดับ 33.92 บาท/ดอลลาร์
“วันนี้เงินบาทเคลื่อนไหวในกรอบแคบๆ ยังไม่มีปัจจัยใหม่เข้ามาเพิ่มเติม ตลาดยังคงรอดูการประชุมเพื่อเจรจาเรื่องหนี้กรีซในวันอาทิตย์นี้ก่อน โดยต้องจับตาการประชุมสุดยอดของกลุ่มผู้นำยูโรโซนและ EU ซึ่งจะเป็นการประชุมเพื่อชี้ชะตาว่า กรีซและเจ้าหนี้จะสามารถบรรลุข้อตกลงกันได้หรือไม่ และกรีซจะต้องออกจากการเป็นสมาชิกยูโรโซนหรือไม่” นักบริหารเงินกล่าว
ขณะที่เงินบาทสัปดาห์หน้าจะเคลื่อนไหวไปในทิศทางใดนั้น ขึ้นกับการประชุมวันอาทิตย์นี้เป็นสำคัญ เพราะหากมีข่าวดีออกมาก็จะทำให้เงินยูโรแข็งค่า และบาทก็จะแข็งค่าตาม โดยให้กรอบเงินบาทสำหรับสัปดาห์หน้าไว้กว้างๆ ที่ 33.80-34.10 บาท/ดอลลาร์
 
ที่มา: สำนักข่าวอินโฟเควสท์